ཕྱུག་ཐར་གྱིས་ས་ཆེན་གྱི་ཞེ་རྩ་སྨྲེང་ནས་སྐྱོ་སྡུག་གི་གཡང་ལ་ལྷུང་བར་འཁུན་སྒྲ་ཅི་ཡང་མ་འབྱིན་པར་ཕུ་བོ་ཚེ་བཀྲ་ཚང་གི་ཕྱོགས་སུ་ལོགཕྱུག་ཐར་ཚེ་བཀྲའི་ཁྱིམ་ལ་ཐོན་ཁར་བལྟས་པ་ན་ཚེ་བཀྲའི་ཁང་གསར་ཞིག་ལེགས་འགྲུབ་བྱུང་ཏེ་སྟོན་མོར་རོལ་བཞིན་པ་མཐོང་།ཚེ་བཀྲ་ཚང་གི་ཐག་ཉེ་སར་གཞིས་ཆགས་པའི་ཁྱིམ་ཚང་དག་ཀྱང་ཁོ་ཚང་གི་ཁང་སྟོན་ལ་ཡོང་ནས་གླུ་དང་གར་གྱིས་སྐྱ་རེངས་བུ་མོའི་དུང་ཤ་སྒུལ་བཞིན་པ་མཐོང་།དེ་ནས་ཁོ་ཚེ་བཀྲ་ཚང་གི་ཁང་གསར་དེའི་ཉེ་སར་བཅར་བ་ན།སྡེ་བའི་བྱིས་པ་འགའ་ཁོའི་ཉེ་སར་ཡོང་སྟེ་ཨ་ཁུ་ཕྱུག་ཐར་ཁྱེད་ཀྱང་ང་ཚོ་དང་མཉམ་ཏུ་ཨ་ཁུ་ཚེ་བཀྲ་ཚང་གི་ཁང་སྟོན་ལ་རོལ་དུ་འགྲོ་ཞེས་ཡང་ཡང་བསྐུལ།དེ་ནས་ཕྱུག་ཐར་བྱིས་པ་ཚོ་དང་ལྷན་དུ་ཚེ་བཀྲའི་གམ་དུ་སོང་བ་ན།ཚེ་བཀྲསསྐད་མཐོན་པོས་ནུ་བོ་དགའ་བོ།རྒྱུ་འབྱོར་བ་སྔ་ཉིན་ཕྱི་ཉིན་ཡིན་ཅེས་པ་བདེན་གི་ཡ།ད་ནི་ཕུ་བོ་ང་ར་འབྱོར་འབྲིང་སྤྱི་ཚོགས་ཀྱི་རྗེས་བསྙེག་ཐུབ་ཐལ།ཞེས་ཟུར་སའི་སྐད་ཆ་མང་པོ་བཤད།སྐབས་དེར་ཕྱུག་ཐར་གྱི་ཡིད་ཤིན་ཏུ་ཕངས་ཏེ་འཕྲིན་ཡིག་དམར་རྗེན་ཞིག་ཕུ་བོ་ཚེ་བཀྲར་བཞག་རྗེས་འཇིག་རྟེན་དཀར་ངོགས་ལ་གྱེས་བྲལ་འཇོག་རྒྱུ་བློ་ཐག་གཏིང་ནས་བཅད།